Au apărut detalii de ultimă oră despre transferul lui Alex Chipciu la FCSB. Jucătorul „șepcilor roșii” își dorește o revenire fabuloasă la echipa roș-albastră, însă lucrurile s-au îngreunat după declarațiile patronului.
Alex Chipciu se află la U Cluj din anul 2022, însă acum ar fi gata să părăsească echipa pregătită de Ioan Ovidiu Sabău.
Detalii de ultimă oră despre transferul lui Alex Chipciu la FCSB
Potrivit informațiilor oferite de gsp.ro, Alex Chipciu a ajuns la un acord cu FCSB și încerca să își rezilieze, amiabil, înțelegerea cu U Cluj, după încheiera sezonului. Mutarea ar fi urmat să fie materializată în luna iunie.
Totuși, transferul a fost complicat de Gigi Becali, care a confirmat, în mod public, interesul pentru Chipciu.
„Este posibil să vină Chipciu pentru postul de fundaș dreapta. El este un jucător cu experiență, am nevoie de astfel de fotbaliști”, a spus Gigi Becali.
Totuși, sursa citată anterior anunță că oficialii de la U Cluj au auzit declarațiile patronului de la FCSB și nu mai sunt de acord cu rezilierea contractului.
Astfel, Becali va fi nevoit acum să achite o sumă de transfer pentru a materializa mutarea.
În momentul de față, Alex Chipciu mai are contract valabil pe un an cu U Cluj. Jucătorul ajuns la 35 de ani este cotat la suma de 500.000 de euro, potrivit site-ului de specialitate Transfermarkt.
Alex Chipciu a ratat transferul şi au apărut dezvăluiri din interior
Alex Chipciu a ratat transferul şi au apărut dezvăluiri din interior. Este vorba despre o mutare surprinzătoare, dezvăluită chiar de omul care antrena echipa, la momentul respectiv.
Totul se întâmpla în urmă cu 2 ani, atunci când Chipciu era legitimat la CFR Cluj, dar forța plecarea de la echipa din Gruia. Andrei Prepeliță, fostul coleg al jucătorului, a recunoscut că a încercat să îl aducă la FC Argeș.
La momentul respectiv, piteștenii se aflau în prima ligă, iar tehnicianul dorea să își întărească echipa cu un jucător cu experiență.
Totuși, Prepeliță s-a lovit de refuzul conducerii din Trivale și a dezvăluit că oficialii clubului considerau că Alex Chipciu este „prea bătrân”, pentru a fi o soluție.
„Când a plecat de la CFR, am vrut să-l aduc la Pitești, dar mi s-a spus că era prea bătrân, că… Nu știu dacă era neapărat de acord, că îi plăcea la Cluj, fetele erau acolo.
Nu știu dacă aș fi putut să-l aduc, nu era deschidere nici din partea noastră”, a spus Andrei Prepeliță, la digisport.ro.
Chipciu a ajuns în cele din urmă, după despărțirea de CFR Cluj, la U Cluj. Până în momentul de față a adunat 78 de partide în tricoul Universității, în care a marcat 8 goluri și a oferit 6 pase decisive.